AlexejDobrolubov/national_council_slovak_2010 huggingface dataset:
23. schôdza NR SR - 1.deň - B. popoludni
Dátum: 2024-11-26
Poslanec: Szalay, Tomáš (SaS)
Druh vystúpenia: Vystúpenie s faktickou poznámkou

54. Ďakujem veľmi pekne. Možno mám teraz väčšiu šancu získať pozornosť pána ministra. Ďakujem pekne. No, takže tieto čakania na cudzineckej polícii alebo na klientskom centre aj na Tomášikovej si vyžadujú nejaký normálny prístup k objednávkovému systému. Zažil som očkovanie proti covidu na štadióne, zažil som očkovací systém, ktorý naprogramovalo NCZI. Všetci v celej krajine sme si trhali vlasy nad tým, ako to nefungovalo, ako ľudia striehli o polnoci, aby mohli niekoho prihlásiť, neprihlásili svojich seniorov na očkovanie, a toto by mohlo byť varovanie. Prosím vás pekne, nemajte na ministerstve vnútra objednávkový systém, ako má NCZI na očkovanie. A teraz, keďže som si tu vypočul, že dajú sa, pani Vaľová ma ako nabídla, aby som teda dal k tomu nejaké trestné oznámenie. Neviem, aké trestné oznámenie, ale, pán minister, otvoril som si Bazoš a napísal som si, že chcem sa zaregistrovať na cudzineckej polícii. Nejaký pán Oto z Galanty za 45 euro ponúka: "spravím registráciu na cudzineckej polícii na hociktorej na Slovensku". Ak by ste tam poslali esemesku, tak vám povedia, aké má telefónne číslo Oto z Galanty. By ma zaujímalo, akým spôsobom dokáže Oto z Galanty zabezpečiť registráciu na hociktorej cudzineckej polícii na Slovensku. Posvieťte si na toto, lebo títo ľudia tie termíny predávajú, zneužívajú situáciu, že ľudia, cudzinci sa potrebujú na tej cudzineckej polícii nejakým spôsobom opapierovať, vstúpiť, vystúpiť z krajiny a podobne. Vo vašom rezorte očividne sú ľudia, ktorí z toho ťažia. Tak ako ťažia na Tomášikovej z toho, že predávajú tie lístky, tak ťažia aj z tej cudzineckej polície. Prosím vás pekne, urobte v tom po-ria-dok. Ďakujem.
23. schôdza NR SR - 1.deň - B. popoludni
Dátum: 2024-11-26
Poslanec: Szalay, Tomáš (SaS)
Druh vystúpenia: Vystúpenie s faktickou poznámkou

42. Ďakujem veľmi pekne a ďakujem kolegyni Števulovej za to, že túto tému otvorila. Ono tento problém sa netýka len študentov a keď ho budeme riešiť špecificky pre každú cieľovú skupinu, ktorá si dokáže prelobovať napríklad u ministra školstva, že sa s tým budú zaoberať, tak tým nevyriešime tú podstatu, že ten systém nefunguje. Počujem strašné príbehy, ktoré sa tu opakujú rok po roku, po roku, po roku. Naposledy, keď bola ukrajinská migračná kríza. Ja mám pocit, že niekomu v rezorte vyhovuje, že sa potom na čiernom trhu predávajú termíny, že z toho niekto má biznis a niekto nechce ten biznis ukončiť. A, pán minister, mrzí ma, že ma síce nepočúvate, ale snáď vám to niekto povie, že nielen toto je problém, ale aj iné typy vzťahu rezortu s občanmi trpia, trpia problémami, skúste ísť na Tomášikovu do klientskeho centra a prepísať si auto alebo prepísať si značky. Ako je to neúctivé. To, že sa to dialo proti, že voči cudzincom, však to nie sú voliči, ale slovenskí občania sú voliči, ani oni sa nevedia dostať k tým službám, lebo to nie je dobre zorganizované. Viem, čo znamená dobrá organizácia, očkovací štadión bola dobrá organizácia, ak potrebujete pomôcť s tým, aby sa ľudia stretávali v čase a priestore, tak sa ma spýtajte, ja vám poviem, ako sme to robili na štadióne. Skúste sa tým inšpirovať. Ďakujem.
22. schôdza NR SR - 10.deň - B. popoludni
Dátum: 2024-11-06
Poslanec: Szalay, Tomáš (SaS)
Druh vystúpenia: Vystúpenie s faktickou poznámkou

54. Veľmi pekne vám ďakujem, pán kolega, že mi venujete toľko pozornosti, ale napriek tomu, že budete kričať a ma obviňovať, vás to stále nezbaví tej nálepky, že tejto téme nerozumiete a ste klamár. Prerozdeľovací mechanizmus máme naozaj jeden z najlepších. Mali ste možnosť ovplyvňovať zloženie ministerstva zdravotníctva počas troch rokov, vaši nominanti to mohli zmeniť a aj to menili, ale menili to k lepšiemu, to znamená, ak spochybňujete prácu svojich ministrov, v poriadku, ale ak ich nespochybňujete, tak nemôžete mňa obviniť z klamstva. Priznali ste sa, že vy ste viedli rokovania s odborármi a chcem povedať, že presne tak to aj dopadlo. Ako čokoľvek, čoho ste sa chytili, tak presne tak dopadlo aj rokovanie s odborármi o memorande a o mzdovom automate. A za úplne perfídne, pán kolega, úplne perfídne považujem prenesenie môjho označenia obvinenia z nezodpovedného postoja riaditeľov štátnych nemocníc, že ste urobili paralelu, že za takýchto som označil aj odborárov. Odborári mali svoje požiadavky, riaditelia štátnych nemocníc ich nemali v tejto podobe prijať. Prijali ich preto, lebo dostali telefonát z ministerstva zdravotníctva od nominanta strany OĽANO, aby to podpísali. Bol to zlý telefonát, pacienti na Slovensku z toho nedostali vôbec, ale vôbec nič a to je moja najväčšia výčitka voči vám. Darmo sa vy budete tuná zaštiťovať nejakými finančnými skupinami a bojovať svoj svätý boj, vy ste mali povinnosť pri tých rokovaniach s Lekárskym odborovým združením v roku 2022 niečo žiadať pre slovenských pacientov. Vy ste pre nich nežiadali nič. Vy ste totálne bezpodmienečne kapitulovali a toto je vaše najväčšie zlyhanie, s ktorým sa dnes potáca celé slovenské zdravotníctvo vrátane nového pána ministra. A chcem vás ešte jednu vec upozorniť, pani Dolinková rozhodne nebola agentom Penty, ale agentom Agelu. Ďakujem.
22. schôdza NR SR - 10.deň - B. popoludni
Dátum: 2024-11-06
Poslanec: Szalay, Tomáš (SaS)
Druh vystúpenia: Vystúpenie s faktickou poznámkou

44. Veľmi pekne ďakujem. Takže poďme od konca. Áno, robil som aj s Rudolfom Zajacom, Penta vtedy nedostala žiadne milióny. Ty si, Jozef, vtedy pracoval pre Paľa Ruska, Paľo Rusko dneska sedí v base na 20 rokov za falšovanie zmeniek a je obvinený z toho, že si objednal nejakú vraždu, možno máš s tým niečo spoločné. K Igorovi Matovičovi. Prerozdeľovák je matematická vec, ktorá je veľmi zložitá, ktorá podľa mňa presahuje vaše pochopenie, pretože inak by ste takýmto spôsobom nemohli reagovať, klamete a rozprávate hlúposti. Riaditelia nemocníc nemuseli tieto veci podpísať, keby im na nich nebolo bývalo tlačilo ministerstvo zdravotníctva, nie LOZ donútil riaditeľov podpisovať nevýhodné zmluvy, ale ministerstvo zdravotníctva pod vedením nominanta strany OĽANO. Takže to je aj odpoveď na to, čo tu hovorí pán kolega Svoboda, a fakt nás neupodozrievajte z nejakej súhry, pretože pán Svoboda vie, že ako ho kritizujem na zdravotníckom výbore, neraz je z toho červený, z mojich, z mojich pripomienok, ale teraz hovorí absolútne presne. Zodpovednosť ide za OĽANO. No a k Marekovi Krajčímu. Ďakujem veľmi pekne, poznámka moja k tomu je, že poriadok treba robiť nielen vo financovaní, teda v zdrojoch, ktoré prichádzajú do nemocnice, ale aj vo fungovaní tých organizácií. To znamená, poriadok treba urobiť v procesoch, poriadok treba urobiť v personálnej politike, poriadok treba urobiť v nákupoch, v riadení, v tom, aby tam fungovalo to, čo sa nazýva corporate governance a až potom sa môžeme baviť o ďalších riešeniach. A to corporate governance nám s najväčším, s najväčším úspechom prinesú práve akciové spoločnosti, ktoré sú odladenou právnou formou, dobre popísanou v našej legislatíve.
22. schôdza NR SR - 10.deň - B. popoludni
Dátum: 2024-11-06
Poslanec: Szalay, Tomáš (SaS)
Druh vystúpenia: Vystúpenie v rozprave

10. Ďakujem veľmi pekne. Je veľa vecí, na ktoré by som chcel reagovať, za dve minúty nemôžem, čiže asi si zrejme vezmem potom slovo v ústnej rozprave, ale asi by som sa pustil do tej lekárskej fakulty, lebo mi to príde byť dobrá téma, takže by som urobil takú upútavku na moje vystúpenie. Nemyslím si, že prvé riešenie, ktoré máme zvoliť, je vystavanie novej lekárskej fakulty, máme štyri lekárske fakulty nie úplne rovnocennej kvality. Možno je aj otázka, či ich nemáme príliš veľa, aby sme koncentrovali naše možnosti. Ale treba povedať, že existuje taká metrika, ktorou vieme porovnávať, aké kvalitné sú naše vysoké školy, a skôr než začneme rozrieďovať ich kvalitu, by sme sa mohli pozrieť, ako si stoja naše lekárske fakulty napríklad v porovnaní s Českou republikou. Každý rok vychádza také porovnanie, ktoré sa volá že barometer medikov. Veľmi dobrá vec, lebo je to prieskum názorov študentov medicíny tak v Českej, ako Slovenskej republike, že čo si myslia o tých vysokých školách. A ten ostatný prieskum, som si vypísal zopár čísiel, lekárske fakulty sú vybavené na výučbu odborných predmetov. Takéto tvrdenie. Súhlasí s ním 75 % študentov v Čechách, ale len 36 % študentov na Slovensku. Čiže my ani tie existujúce fakulty nemáme vybavené na výučbu odborných predmetov. Neviem, čo tu ideme halucinovať o nejakej novej lekárskej fakulte. Podobne, lekárske fakulty podporujú rozvoj praktických zručností mimo bežný študijný plán. V Čechách s tým súhlasí 50 % opýtaných, na Slovensku len tretina. Čiže výsledkom je, že tým študentom sa ani dnešné vyučovanie na lekárskych fakultách nepáči a poďme sa porozprávať o skvalitnení toho štúdia, nie o zväčšovaní počtu absolventov menej kvalitných vysokých škôl. Najlepšia slovenská lekárska fakulta je na Masarykovej univerzite v Brne.
22. schôdza NR SR - 9.deň - B. popoludni
Dátum: 2024-11-05
Poslanec: Szalay, Tomáš (SaS)
Druh vystúpenia: Vystúpenie s faktickou poznámkou

100. Ďakujem pekne. Ja toto určite nepodporím. Pán kolega, toto je sociálne inžinierstvo, kde si vybraná zložka ľudí, teda poslanci, myslia, že vedia lepšie, čo chcú ľudia. Nie každý z tých ľudí, ktorí pracujú v nedeľu, tam robí s donútením. Niektorí tam robiť chcú v tú nedeľu a tým túto možnosť znemožníme, často pre brigádnikov, pre ktorých je víkend práve to obdobie, keď majú voľný čas a môžu pracovať a môžu si privyrobiť, práve týmto ľuďom túto možnosť odoberáme. V Maďarsku, ktoré zaviedlo zákaz nedeľného predaja v roku 2015, to vydržalo presne rok. Po roku kvôli nespokojnosti medzi obyvateľmi a podnikateľmi sa tento zákaz znovu zrušil. A keďže tu často argumentujete príkladmi z iných európskych krajín ako napríklad Nemecko, Rakúsko alebo Švajčiarsko, tak som si spomenul na jeden pekný citát, ktorý som prečítal, ktorý som si prečítal v životopisnej knihe o Jackovi Maovi. Jack Ma je zakladateľ Alibaba, teda najväčšieho portálu na svete a ten bol so svojou manželkou Cathy v Zürichu a píše vo svojom životopise, že v Zürichu boli teda s manželkou zmätení z toho, že lebo tam prišli v nedeľu, do Zürichu, prileteli v nedeľu do Zürichu, išli do mesta, všetky obchody boli zatvorené. Vysvetlili im, že je nedeľa. Na čo tá manželka hovorí: „ Hm, všetci dnes pracujú v druhých zamestnaniach, však?“, pretože pochádzala z nepretržitej pracovnej kultúry v Číne, a predstava, že by si predavači vzali celý deň voľno na oddych, bola pre nich nepredstaviteľná. V roku 2000 Európa sa zaviazala v k Lisabonskej stratégii, že dobehneme a predbehneme Spojené štáty. No takýmto spôsobom tie Spojené štáty nedobehneme a nepredbehneme, pretože ak máme kultúru toho, že jeden deň sa nepracuje, tak sa nečudujme, že naša ekonomika v Európe ide dole vodou. Ďakujem. Danko, Andrej, podpredseda NR SR 101. Poslanec Škripek.
22. schôdza NR SR - 9.deň - B. popoludni
Dátum: 2024-11-05
Poslanec: Szalay, Tomáš (SaS)
Druh vystúpenia: Vystúpenie s faktickou poznámkou

34. Ďakujem veľmi pekne, pán kolega. Ja viem, že mávame niekedy také prestrelky a nebudete mať ma rád... ma mať rád za túto otázku, ale keď hovoríte o tom, ako si veľmi vážite prácu zdravotníkov, toto ste nevedeli pred štyrmi týždňami, keď ste schvaľovali konsolidáciu a ste im škrtli tie peniaze? Akože viete, že mne to príde také, že sa tu, možno dokonca aj oprávnene vymedzujete voči predchádzajúcej vláde, čo všetko spackala, ale toto ste spackali vy pred štyrmi týždňami. A hovoríte o tom, že idete podporovať aj ambulancie z týchto peňazí, nielen nemocnice, to je super, ale tento problém by sme neboli bývali riešili, keby ste pred štyrmi týždňami neschválili konsolidáciu. Teda riešite problém, ktorý by tu nebol nebyť vášho hlasovania pred štyrmi týždňami. Len toto som chcel povedať. Ďakujem.
22. schôdza NR SR - 9.deň - B. popoludni
Dátum: 2024-11-05
Poslanec: Szalay, Tomáš (SaS)
Druh vystúpenia: Vystúpenie s faktickou poznámkou

30. Ďakujem veľmi pekne. Ospravedňujem sa, že som vás všetkých uviedol do omylu, nebol to František, ale bol to Jaromír, co to dělá špatně . Ospravedlňujem sa. Takže na pána poslanca Majerského by som podčiarkol to, že chýba nám vízia. A pokiaľ nemáme víziu, tak sa len tak potácame na tej púšti krok dopredu, dva kroky vzad. V programovom vyhlásení vlády je napísané, že ministerstvo príde s nejakým strategickým vizionárskym dokumentom. Pani ministerka nás rok presviedčala, že na takom dokumente sa pracuje, čiže neviem, či sa začína zase od nuly alebo bolo by fajn, keby sme ho, keby sme ho mohli zozdieľať. A aby sme ho vedeli prípadne zdieľať cez teda aj politické lavice, lebo očividne problém s lekárskymi odborármi, s platobným automatom, s odmeňovaním, je niečo, čo presahuje jednotlivé volebné obdobiam, a poďme hľadať ten konsenzus, ako nastaviť to odmeňovanie za výkon, ak sa na tom naozaj zhodujeme aj koalícia, aj opozícia, že v nejakej podobe by to malo byť, lebo inak nás opäť zastihnú nepripravených. Je pravdou, že aj štátne nemocnice vedia dobre fungovať a efektívne fungovať. Zhodou okolností sú to zvyčajne také štátne nemocnice, v ktorých sa manažment nemení každého pol roka alebo každý rok. Sú to nemocnice, ktoré majú stabilný manažment niekoľko rokov, možno aj dekádu. Ja neviem, spomeniem pána Mongiho Msollyho na kardiocentre bratislavskom, ktorý tým, že je vo funkcii 20 rokov, tak naozaj dokázal vtisnúť nejaké strategické videnie tejto, tejto inštitúcii. No každopádne ale prečo je rozdiel medzi štátnymi a súkromnými nemocnicami v procesoch? Pretože súkromný investor si tie procesy začína dávať do poriadku. Štandardizuje ich, aby to viedlo k efektívnemu liečeniu pacientov. Toto v štátnych nemocniciach chýba, a preto by štátne nemocnice ako v prvom kole mali byť akciovými spoločnosťami. Ďakujem.
22. schôdza NR SR - 8.deň - B. popoludni
Dátum: 2024-11-04
Poslanec: Szalay, Tomáš (SaS)
Druh vystúpenia: Vystúpenie v rozprave

131. No dobre, takže k prvému čítaniu návrhu poslancov Veroniky Veslárovej a Oskara Dvořáka na vydanie zákona, ktorým sa mení zákon 576 o zdravotnej starostlivosti. Dámy a páni, v súlade s § 73 ods. 1 zákona o rokovacom poriadku som bol určený gestorským Výborom Národnej rady pre zdravotníctvo za spravodajcu k návrhu tohto zákona, je to tlač 523. Návrh zákona spĺňa z formálnoprávnej stránky náležitosti uvedené v rokovacom poriadku a legislatívnych pravidlách tvorby zákonov. Návrh zákona obsahuje stanovisko ministerstva financií ako aj ministerstva hospodárstva. Vychádzajúc z oprávnení, ktoré pre mňa ako spravodajcu vyplývajú z § 73 zákona o rokovacom poriadku, odporúčam, aby sa Národná rada po všeobecnej rozprave uzniesla na tom, že návrh zákona prerokuje v druhom čítaní. V súlade s rozhodnutím predsedu Národnej rady navrhujem, aby návrh zákona prerokovali: Ústavnoprávny výbor Národnej rady Slovenskej republiky a Výbor Národnej rady Slovenskej republiky pre zdravotníctvo. Za gestorský výbor navrhujem Výbor Národnej rady pre zdravotníctvo a odporúčam, aby výbory prerokovali predmetný návrh zákona v druhom čítaní do 30 dní a v gestorskom výbore do 32 dní od prerokovania návrhu zákona v Národnej rade v prvom čítaní. Pán predsedajúci, prosím, otvorte všeobecnú rozpravu.
22. schôdza NR SR - 8.deň - B. popoludni
Dátum: 2024-11-04
Poslanec: Szalay, Tomáš (SaS)
Druh vystúpenia: Vystúpenie s faktickou poznámkou

127. Pán kolega, veľmi pekne vám ďakujem za odpoveď. Len teda zhrniem, neplánujete tomu dávať žiadne pozmeňováky, tvrdíte, že, že ani v trubkách nikde nepočujete, že by nejaké šumeli, také pozmeňováky, ktoré by mali nejakým zásadným spôsobom ovplyvniť obsah a charakter tejto novely. Uvidíme v druhom čítaní, možno vám to pripomeniem. Ďakujem.
22. schôdza NR SR - 8.deň - B. popoludni
Dátum: 2024-11-04
Poslanec: Szalay, Tomáš (SaS)
Druh vystúpenia: Vystúpenie v rozprave

123. Ďakujem pekne, bude to krátke a stručné. Pán kolega, myslím si, že pri poslednom zákone, ktorý ste takto predkladali ako poslanecký návrh zákona, ste povedali, že už nechcete byť bicyklistom, nosičom takýchto, zatiaľ na prvý pohľad neškodných, ale v druhom čítaní potom škodných návrhov zákona, takže ja by som sa vás, pán poslanec, chcel spýtať, že prečo v tomto pokračujeme, že prečo zase ste sa pustili na tento tenký ľad. Lebo v tejto chvíli je to že o ničom, a to, o čom ten zákon bude, sa ukáže až v druhom čítaní. Čiže chcem vedieť vlastne, o čo vám ide. Ďakujem.
22. schôdza NR SR - 6.deň - B. popoludni
Dátum: 2024-10-29
Poslanec: Szalay, Tomáš (SaS)
Druh vystúpenia: Vystúpenie s faktickou poznámkou

75. Ďakujem pekne, pán kolega Baláž, to by zrejme potom banskobystrická nemocnica F. D. Roosevelta skončila bez zmluvy, pretože ani tá nevykazuje do eHealthu, tak ako nevykazuje takmer žiadna nemocnica do eHealthu, ale áno, treba v tom urobiť poriadok. Namietam voči tomu nesúhlasu, ja si myslím, že by sme sa zhodli, pán kolega Baláž, v tom, aký má byť tok tých dát. Ja nenamietam, že majú byť uložené na konci dňa na nejakých serveroch, ktoré bude spravovať nejaká štátna organizácia, ale kto bude validovať tie dáta, že sú tam tie dáta v poriadku. Poviem vám to na príklade z iného filmu, ktorý sa volá, že Čakacie listiny. Ak budeme mať dnes platnú legislatívu o tom, ako sa zapisuje do elektronickej zdravotnej knižky, a to síce tak, že poskytovateľ vyšetrí pacienta a povie mu, že máš čakaciu dobu šesť mesiacov, o šesť mesiacov ťa zoperujem, a zapíše to do eHealthu, tak sa v elektronickej zdravotnej knižke objaví zápis, že o šesť mesiacov má pacient plánovanú operáciu, ale to môže byť hausnumero, pretože tú operáciu ešte musí validovať zdravotná poisťovňa, ktorá sa k tomu vyjadrí, schváli, neschváli, a až po schválení, neschválení tej zdravotnej poisťovne, či to vráti na prepracovanie, alebo nie, sa môžme baviť, že či je ten termín pravdivý, alebo nepravdivý. Preto hovorím, že ten postup, ten dátový tok má byť taký, že najprv sa spýtame zdravotnej poisťovne, či sú tie dáta v poriadku, a keď sú v poriadku, tak potom môžu byť do tej elektronickej knižky zapísané. Rovnako je to pri ePreskripcii. Najprv zdravotná poisťovňa validuje, či je v poriadku tá preskripcia, až potom to NCZI zapíše do tých registrov. Nie v opačnom garde, pretože NCZI nie je spôsobilé urobiť všetky tie revízne kontroly, ktoré robí zdravotná poisťovňa, a výsledkom bude, že bude NCZI zapisovať do elektronických záznamov hausnumerá a nepravdivé dáta. Preto hovorím, že ten tok tých dát má byť iný a zdravotná poisťovňa má byť tá, ktorá ich validuje, nie NCZI.
22. schôdza NR SR - 6.deň - B. popoludni
Dátum: 2024-10-29
Poslanec: Szalay, Tomáš (SaS)
Druh vystúpenia: Vystúpenie s faktickou poznámkou

59. Ďakujem pekne. Ďakujem veľmi pekne pánovi poslancovi Balážovi, že spomenul tie ďalšie highlighty, ako telemedicínu, administratívnych pracovníkov a podobne. Zaujala ma tá spomienka, tá zmienka o duševnom zdraví. Ja viem, že tým pádom trošku teraz zneužívam inštitút faktickej poznámky, ale predsa len by ma zaujímal názor pána ministra na to, ako to vyzerá so zmluvou s psychiatrickou nemocnicou v Pezinku, lebo to sa tiež týka duševného zdravia a je to taký aktuálny moment, že či Všeobecná zdravotná poisťovňa teda hodí svojich psychiatrických pacientov cez palubu, alebo nie.
22. schôdza NR SR - 6.deň - B. popoludni
Dátum: 2024-10-29
Poslanec: Szalay, Tomáš (SaS)
Druh vystúpenia: Vystúpenie s faktickou poznámkou

29. Ďakujem pekne. Zrejme aj ja vystúpim v ústnej rozprave, lebo je potrebné reagovať na niektoré veci, ktoré tu zazneli. Ale určite v tejto krátkej poznámke chcem aspoň jednu vec z príspevku pána Stachuru okomentovať a by som chcel veľmi zásadne a principiálne obhájiť kompetenciu zdravotnej poisťovne robiť poradenstvo a disease management programme, teda program riadenia starostlivosti o jednotlivé choroby, lebo to považujem za zásadnú, zásadnú vec, ktorá zásadne zlepší život chronickým pacientom v tejto krajine. Osobne som viac ako desať rokov takýto projekt robil, čiže viem, čo disease management programme obsahuje, čo disease management programme je a akým spôsobom to zásadne vie ovplyvniť kvalitu života pacientov, odmeňovanie poskytovateľov a vie to prispievať k zdravotným výsledkom. Ak by sme mali zdravotný systém založený na plnení nejakých indikátorov, nejakých KPIs, aby zdravotná poisťovňa mala tieto KPIs stanovené ako podmienku dosahovania zisku, tak v tom prípade by bola jej obrovská motivácia využívať takúto kompetenciu, teda poradenstvo a disease management programme, v záujme svojich poistencov, ktoré sú zároveň aj záujmami tej poisťovne, pretože dobrý manažment chronického ochorenia vedie k úspore finančných nákladov. Viem to preukázať a zrejme teda keď budem mať slovo v rámci ústnej rozpravy aj preukážem, že sú na to dôkazy, že dobrý manažment tých ochorení, dodržiavanie tých guidelineov, ktoré však niekto musí monitorovať a nerobia to lekári, nerobia to zdravotníci, tak umožnime to robiť zdravotným poisťovniam, dajme im na to motiváciu a zdravotná starostlivosť v tejto krajine bude vyzerať lepšie. Čiže s týmto som, Peter, zásadne nesúhlasil s tvojím príhovorom v prvom čítaní. Ďakujem.
22. schôdza NR SR - 6.deň - B. popoludni
Dátum: 2024-10-29
Poslanec: Szalay, Tomáš (SaS)
Druh vystúpenia: Vystúpenie s faktickou poznámkou

19. Ďakujem pekne. Tak od konca, najprv k Peťovi. Ja som veľký zástanca profesionalizácie prehliadok mŕtvych. Práve skutočnosť, že prehliadky mŕtvych v minulosti robil ktokoľvek, tak viedla k tomu, že tie listy o prehliadke mŕtveho neboli vyplnené jednoznačným spôsobom, nie konzistentne, tie dáta neboli porovnateľné a keď robil, svojho času v rámci nejakého projektu sa robila analýza kvality výkazov v listoch o prehliadke mŕtveho, tak sa zistilo, že asi 20 % diagnóz v tých listoch o prehliadke mŕtveho bolo úplne zlých. To znamená, že všetky naše štatistiky, ktoré máme postavené na tom, že prečo ľudia zomierajú, ako boli presné iba na 80 %. Preto stále hovoríme, že máme obrovskú úmrtnosť na kardiovaskulárne ochorenia, no len preto, lebo ten obhliadajúci lekár, nepoznajúc zdravotnú dokumentáciu, nepoznajúc kontext, napísal, že mu prestalo tĺcť srdce a to už je teda kardiovaskulárna príčina, prečo ten človek zomrel. Čiže ja vítam tú profesionalizáciu, kde sa dá štandardizovať tá prehliadka mŕtveho, čiže len teda v tomto ti oponujem, Peťo. No a, pani kolegyňa Bajo Holečková, áno, toto je že králičia nora, do ktorej môžeme vbehnúť a dlho budeme v nej blúdiť. Ako krajský lekár to teraz hovorím, že v Bratislave, kde máme teda tu ten problém, problém ľudí bez domova pomerne najvypuklejší, tu nemáme o nich žiadnu konzistentnú, systematickú starostlivosť. Všetky cirkevno neviem aké sú len podenkové veci, pretože platobný mechanizmus je, že kapitácia, len ťažko ja môžem kapitovať človeka bez domova, ktorý nemá ani len občiansky preukaz, a nemám jasno, že do ktorej zdravotnej poisťovne patrí, toto si vyžaduje nejaký iný typ riešenia, ideálne v spolupráci so samosprávami. Ďakujem.
15. schôdza NR SR - 9.deň - B. popoludní
Dátum: 2024-06-25
Poslanec: Szalay, Tomáš (SaS)
Druh vystúpenia: Vystúpenie v rozprave

18. Tak, vážený pán predsedajúci, dámy, páni, v súlade s § 73 ods. 1 zákona o rokovacom poriadku som bol určený gestorským Výborom Národnej rady pre zdravotníctvo za spravodajcu k návrhu uvedeného zákona (tlač 321). Návrh zákona spĺňa z formálnoprávnej stránky náležitosti uvedené v rokovacom poriadku a v legislatívnych pravidlách tvorby zákonov. Návrh zákona obsahuje stanovisko Ministerstva financií Slovenskej republiky a Ministerstva hospodárstva Slovenskej republiky. Zo znenia uvedeného návrhu je zrejmý účel navrhovanej úpravy. A vychádzajúc z oprávnení, ktoré pre mňa ako spravodajcu vyplývajú z toho § 73 zákona o rokovacom poriadku, odporúčam, aby sa Národná rada po všeobecnej rozprave uzniesla na tom, že návrh zákona prerokuje v druhom čítaní. V súlade s rozhodnutím predsedu Národnej rady navrhujem, aby návrh zákona prerokovali: Ústavnoprávny výbor Národnej rady Slovenskej republiky a Výbor Národnej rady Slovenskej republiky pre zdravotníctvo. Za gestorský výbor navrhujem Výbor Národnej rady pre zdravotníctvo a odporúčam, aby výbory prerokovali predmetný návrh zákona v druhom čítaní do 6. septembra 2024 a v gestorskom výbore do 9. septembra 2024. Prosím, pán predsedajúci, otvorte všeobecnú rozpravu.